ราคาทองปิดลบ นักลงทุนเทขายหลังตัวเลขจ้างงานสหรัฐฯสดใส
สัญญาทองคำตลาดนิวยอร์กปิดลบเมื่อคืนวันศุกร์ที่ผ่านมา (8 ก.ค.) เนื่องจากนักลงทุนเทขายทองคำซึ่งจัดเป็นสินทรัพย์ปลอดภัย หลังตัวเลขจ้างงานสหรัฐเดือนมิ.ย.สูงเกินคาด
10 ก.ค. 2559

สำนักข่าวอินโฟเควสท์ikpรายงานว่า สัญญาทองคำตลาด COMEX (Commodity Exchange) ส่งมอบเดือนส.ค. ลดลง 3.70 ดอลลาร์ หรือ 0.27% ปิดวันศุกร์ที่ผ่านมา (8 ก.ค.) ที่ 1,358.40 ดอลลาร์/ออนซ์, สัญญาโลหะเงินส่งมอบเดือนก.ย. เพิ่มขึ้น 26.10 เซนต์ หรือ 1.32% ปิดที่ 20.099 ดอลลาร์/ออนซ์, สัญญาพลาตินัมส่งมอบเดือนต.ค. เพิ่มขึ้น 5.1 ดอลลาร์ หรือ 0.47% ปิดที่ 1,100.20 ดอลลาร์/ออนซ์ และสัญญาพัลลาเดียมส่งมอบเดือนก.ย. เพิ่มขึ้น 7.75 ดอลลาร์ หรือ 0.8% ปิดที่ 617.10 ดอลลาร์/ออนซ์
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 287,000 ตำแหน่งในเดือนมิ.ย. จากระดับ 38,000 ตำแหน่งในเดือนพ.ค. ขณะที่อัตราการว่างงานเพิ่มขึ้นสู่ระดับ 4.9% หลังจากอยู่ที่ 4.7% ในเดือนพ.ค. นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 175,000 ตำแหน่งในเดือนมิ.ย. และอัตราการว่างงานจะเพิ่มขึ้นสู่ระดับ 4.8%
ขณะเดียวกัน ตัวเลขรายได้ต่อชั่วโมงโดยเฉลี่ยของแรงงาน ซึ่งเป็นข้อมูลที่ธนาคารกลางสหรัฐ (เฟด) ให้ความสำคัญเพื่อหาสัญญาณบ่งชี้ภาวะเงินเฟ้อ ได้เพิ่มขึ้น 0.1% ในเดือนมิ.ย. อย่างไรก็ตาม ราคาทองคำในสัปดาห์นี้ปรับตัวขึ้น 1.5% โดยเป็นการเพิ่มขึ้นต่อเนื่องเป็นสัปดาห์ที่ 6